ยัมฯไฟเขียวงบลงทุนไทยเพิ่ม
ผลงานพิซซ่าฮัทโตสุดทั่วโลกเร่งขยายสาขาอัดโปรโมชัน
27 มี.ค. 2555

ผลงานพิซซ่าฮัทโตสุดทั่วโลกเร่งขยายสาขาอัดโปรโมชัน
ยัมฯ รับนโยบายบริษัทแม่ ไฟเขียวงบลงทุนในไทยเพิ่ม 30% บุกหนักร้านอาหารบริการด่วน รับพิซซ่า ฮัท ในไทยขึ้นอันดับ 1 ทั่วโลก
นางนงนุช บูรณะเศรษฐกุลผู้อำนวยการฝ่ายการตลาด พิซซ่า ฮัท บริษัท ยัม เรสเทอรองตส์ อินเตอร์เนชั่นแนล (ประเทศไทย) เปิดเผยว่า บริษัทแม่ในประเทศสหรัฐเตรียมอนุมัติงบลงทุนในประเทศไทยเพิ่มขึ้นอีก 30% เทียบจากปีก่อน เพื่อขยายการลงทุนธุรกิจร้านอาหารในเครือบริษัท ยัมฯ 2 แบรนด์หลัก คือ พิซซ่า ฮัท และเคเอฟซี ทั้งการขยายสาขาใหม่และการทำแคมเปญโปรโมชันต่อเนื่องทั้งปี 
นอกจากนี้ ผลดำเนินการธุรกิจร้านอาหารแบรนด์ “พิซซ่า ฮัท”ในประเทศไทยในปีงบประมาณ (2553-2554) ที่ผ่านมา พบว่ามียอดขายเติบโตสูงสุดอันดับ 1จากตลาดทั่วโลก ทำให้บริษัทแม่มองเห็นว่าตลาดธุรกิจร้านอาหารจานด่วนในไทยยังมีศักยภาพและมีโอกาสขยายตัวสูงอย่างต่อเนื่องนับจากนี้ 
ปัจจุบันบริษัทเปิดให้บริการร้านพิซซ่า ฮัท ราว 70 สาขาทั่วประเทศ โดยในปีนี้มีแผนขยายสาขาพิซซ่า ฮัท เพิ่มราว 6 สาขา พร้อมเพิ่มงบ 10% เพื่อทำตลาดภายใต้แคมเปญใหม่ๆ ต่อเนื่อง เช่น ล่าสุดจัดกิจกรรมเปิดตัว “นุ่ม ฮิต ว้าว!” ทำตลาดพิซซาขนาด 4 ชิ้น ราคา 89 บาท และจะเป็นเมนูราคาถาวรเพื่อขยายฐานกลุ่มลูกค้าในวงกว้างให้มีโอกาสเข้ามารับประทานพิซซาที่ร้านพิซซ่า ฮัท ได้ง่ายและมากขึ้น
นอกจากนี้ บริษัทยังร่วมกับเอไอเอส ผู้ให้บริการโทรศัพท์เคลื่อนที่ นำเสนอโปรโมชันสินค้าใหม่ของพิซซ่า ฮัท ให้ลูกค้าเอไอเอสตลอดทั้งปีนี้ โดยจัดทำโปรโมชันซื้อ 1 แถม 1 สำหรับพิซซาแป้งหนานุ่ม และสำหรับลูกค้าที่ใช้บริการแบบจัดส่งถึงบ้าน จะได้พบกับกล่องพิซซาน้องอุ่นใจสีเขียวสดใสโฉมใหม่ ตั้งแต่วันนี้30 เม.ย. 2555
ขณะเดียวกันจะทยอยเปิดตัวสินค้าและโปรโมชันใหม่เพื่อทำตลาดในไตรมาสถัดไป โดยก่อนหน้านี้บริษัทได้จัดแคมเปญโปรโมชัน พิซซ่า ฮัท ราคา 199 บาท แถมพิซซาขนาดราคา 99 บาท ในปีที่ผ่านมา และได้การตอบรับเป็นอย่างดีจากลุ่มลูกค้าเป้าหมาย เห็นได้จากความถี่ในการเข้าใช้บริการในร้านสาขาพิซซ่า ฮัท ที่มากขึ้น ส่งผลให้ธุรกิจในภาพรวมมีอัตราการเติบโต 2 หลัก สอดคล้องกับภาพรวมตลาดธุรกิจร้านพิซซ่า ฮัท ในประเทศที่เติบโตในอัตรา 2 หลักเช่นกัน 
อย่างไรก็ตาม จากภาพรวมวัตถุดิบต่างๆ ที่ปรับขึ้นในช่วงที่ผ่านมา ซึ่งส่งผลกระทบยังต้นทุนการผลิตสินค้าบริการในภาพรวมต่างๆ นั้น ในส่วนของบริษัทจะมุ่งการ บริหารจัดการเพื่อลดต้นทุนภายในองค์กรด้านอื่นๆ เพื่อให้สามารถทำสินค้าในราคาเดิม โดยยังไม่มีการปรับราคาสินค้าในร้านพิซซ่า ฮัทในขณะนี้